**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: tvonkph@tiszavasvari.hu

TPH/5658-4/2021.

**74/2021.**

**HATÁROZAT**

* **veszélyhelyzetben átruházott hatáskörben meghozott döntésről** -

**Kornisné Központ Alapítvány létrehozásának engedélyezéséről**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében biztosított jogkörömben, Tiszavasvári Város Önkormányzata Képviselő-testülete helyett átruházott hatáskörben eljárva az alábbi határozatot hozom:

1. **Engedélyezem a Kornisné Liptay Elza Szociális és Gyermekjóléti Központ Alapítvány Kornisné Liptay Elza Szociális és Gyermekjóléti Központ**, - mint a Tiszavasvári Város Önkormányzata fenntartása alá tartozó költségvetési szerv - **alapító általi létrehozását** a határozat mellékletét képező tartalommal.
2. A döntésről a Kornisné Liptay Elza Szociális és Gyermekjóléti Központ intézményvezetőjét tájékoztatom.

**INDOKOLÁS**

A Kornisné Liptay Elza Szociális és Gyermekjóléti Központ intézményvezetője kérelemmel fordult az Önkormányzathoz a Kornisné Liptay Elza Szociális és Gyermekjóléti Központ Alapítvány létrehozásának engedélyezése tárgyában.

Az alapítvány célja, hogy a szolgáltatásaikat igénybe vevő gyermekek, felnőttek, családok részére magas szakmai színvonalú ellátást, munkatársaik részére komfortos munkakörülményeket biztosítsanak.

Az alapítvány tevékenységébe tartozna:

* egészségmegőrzés, betegségmegelőzés, gyógyító-, egészségügyi rehabilitációs tevékenység,
* szociális tevékenység, családsegítés, időskorúak, fogyatékkal élők gondozása, ápolása
* nevelés és oktatás, képességfejlesztés, ismeretterjesztés,
* kulturális tevékenység,
* gyermek- és ifjúságvédelem,
* hátrányos helyzetű csoportok társadalmi esélyegyenlőségének elősegítése,
* sport, a munkaviszonyban és a polgári jogi jogviszony keretében megbízás alapján folytatott sporttevékenység kivételével,
* rehabilitációs foglalkoztatás.

Az alapítvány jellegét tekintve az alapítvány nyitott, ahhoz bármely hazai vagy külföldi természetes és jogi személy bármikor az alapítvány fennállása alatt tetszése szerinti vagyoni hozzájárulással csatlakozhat. A csatlakozás ténye a csatlakozót nem minősíti alapítóvá, alapítói jogokat nem gyakorolhat. A csatlakozót megilleti azonban az a jog, hogy javaslatot tegyen a kuratórium részére a vagyoni juttatásának felhasználására vonatkozóan. Az alapítvány közvetlen politikai tevékenységet nem folytatna, szervezete pártoktól független és azoknak anyagi támogatást nem nyújtana. Az alapítványt határozatlan időre kívánják létrehozni.

A Kornisné Liptay Elza Szociális és Gyermekjóléti Központ 4440 Tiszavasvári, Vasvári Pál u. 87. szám alatti ingatlan 1/1 tulajdoni hányaddal Tiszavasvári Város Önkormányzata tulajdonát képezi, valamint az intézmény az Önkormányzat fenntartása alá tartozik. Tiszavasvári Város Önkormányzatának *az önkormányzat vagyonáról és a vagyongazdálkodás szabályairól szóló 31/2013. (X.25.) önkormányzati rendelet* 9. § (1) bekezdés jc) pontja kimondja, hogy a **képviselő testület hatáskörébe tartozik a vagyonkezelő** **által** társadalmi szervezet, **alapítvány létrehozásának engedélyezése**, valamint társadalmi szervezethez, alapítványhoz való csatlakozás, hozzájárulás, azok támogatásának engedélyezése.

*A nemzeti vagyonról szóló 2011. évi CXCVI. törvény* 3.§ (1) bekezdése **19. pontja szerint vagyonkezelő az állami tulajdonban álló nemzeti vagyon tekintetében helyi önkormányzat fenntartása vagy irányítása alá tartozó intézmény.**

**Fontosnak és kiemelendő célnak tartom az Alapítvány tevékenységében meghatározott feladatok ellátását. Az Alapítvány létrehozását támogatom és engedélyezem.**

Magyarország Kormánya a veszélyhelyzet kihirdetéséről szóló **27/2021. (I.29.) Korm. rendeletével** az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány (a továbbiakban: koronavírus világjárvány) következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni**.

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2021. március 25.

 **Szőke Zoltán**

 **polgármester**

*…/2021. PM határozat melléklete*

**A Kornisné Központ Alapítvány**

**alapító okirata**

A Polgári Törvénykönyvről szóló 2013. évi V. törvény és az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény alapján működő alapítvány létrehozását kívánjuk megvalósítani

1. **Az alapító neve, anyja neve, lakóhelye:**

Kornisné Liptay Elza Szociális és Gyermekjóléti Központ

székhely: 4440 Tiszavasvári, Vasvári Pál utca 87.

Törzskönyvi azonosító szám: 815150

Képviselő neve: Makkai Jánosné, lakhely: 4472 Gávavencsellő, Halász utca 2.

2. **Az alapítvány neve:** Kornisné Liptay Elza Szociális és Gyermekjóléti Központ Alapítványa

**Az alapítvány rövid neve:** Kornisné Központ Alapítványa

3. **Az alapítvány székhelye:** 4440 Tiszavasvári, Vasvári Pál u. 87.

4. **Az alapítvány honlapjának címe:** humantiszavasvari.hu

5. **Az alapítói induló vagyon:** 10.000- Ft, azaz tízezer forint, készpénz, amelyet az alapító teljes egészében rendelkezésre bocsátott.

6. **Az alapítvány célja:**

Célunk, hogy a szolgáltatásainkat igénybe vevő gyermekek, felnőttek, családok részére magas szakmai színvonalú ellátást, munkatársaink részére komfortos munkakörülményeket biztosítsunk. További célunk, hogy klienseink a személyes gondoskodás és odafigyelés által jó körülmények között, biztonságban érezzék magukat.

7.  **Az alapítvány tevékenysége:**

* egészségmegőrzés, betegségmegelőzés, gyógyító-, egészségügyi rehabilitációs tevékenység,
* szociális tevékenység, családsegítés, időskorúak, fogyatékkal élők gondozása, ápolása
* nevelés és oktatás, képességfejlesztés, ismeretterjesztés,
* kulturális tevékenység,
* gyermek- és ifjúságvédelem,
* hátrányos helyzetű csoportok társadalmi esélyegyenlőségének elősegítése,
* sport, a munkaviszonyban és a polgári jogi jogviszony keretében megbízás alapján folytatott sporttevékenység kivételével,
* rehabilitációs foglalkoztatás,

8. **Az alapítvány jellege:**

8.1./ Az alapítvány nyitott, ahhoz bármely hazai vagy külföldi természetes és jogi személy bármikor az Alapítvány fennállása alatt tetszése szerinti vagyoni hozzájárulással csatlakozhat. A csatlakozás ténye a csatlakozót nem minősíti alapítóvá, alapítói jogokat nem gyakorolhat. A csatlakozót megilleti azonban az a jog, hogy javaslatot tegyen a kuratórium részére a vagyoni juttatásának felhasználására vonatkozóan.

8.2./ Az alapítvány közvetlen politikai tevékenységet nem folytat, szervezete pártoktól független és azoknak anyagi támogatást nem nyújt.

9. **Az alapítvány időtartama**:

 Az alapítványt határozatlan időtartamra hozta létre az alapító.

10. **Az alapítványi vagyon felhasználása:**

10.1./ Az alapítvány mindenkori vagyona kizárólag a jelen alapító okiratban megjelölt célok megvalósítására használható fel. Az alapítói vagyonnal a kuratórium gazdálkodik.

10.2./ Alapítványi célra az alapításkori vagyon és annak teljes hozadéka, továbbá az alapítást követően az alapítványi számlára érkező készpénzadomány teljes összege vagy a természetben nyújtott adomány fordítható.

10.3./ Az alapítványi vagyon felhasználása során az egyedi kérelmek alapján a támogatásokról elfogadott pénzügyi terv és határozat alapján a kuratórium dönt.

10.4./ Ha a csatlakozó támogató rendelkezett vagyoni juttatása felhasználásáról, úgy rendelkezése érvényesüléséről a kuratóriumgondoskodik.

11. **Az alapítvány ügyvezető szerve:**

11.1./ Az alapító az alapítvány vagyonának kezelésére három természetes személyből álló kuratóriumot nevez. Az alapító fenntartja a kuratórium elnökének kijelölési jogát.

A kuratórium elnöke (név, lakcím, anyja neve):

Makkai Jánosné (lakcím: 4472 Gávavencsellő, Halász utca 2., anyja neve: Oláh Sára)

A kuratórium további tagjai (név, lakcím):

Oláhné Fazekas Ágnes (lakcím: 4440 Tiszavasvári, Nyár utca 55., anyja neve: Tóth Ibolya)

Nádasdiné Tóth Mariann (lakcím: 4440 Tiszavasvári, Csokonai utca 21., anyja neve: Toma Erzsébet Ilona)

A kuratórium elnökét megillető képviseleti jogának terjedelme és gyakorlásának módja: általános és önálló.

11.2./ A kuratóriumi tagok kijelölése határozatlan időre szól. A kuratóriumi tagokat az alapító jelöli ki, s tisztség annak elfogadásával jön létre.

 A kuratóriumi tagság megszűnik:

* a tag halálával,
* lemondásával,
* a Ptk. 3:22. § (1)-(6) bekezdésében, továbbá a Ptk. 3:397. § (3), (4) bekezdésében és a Btk. 61.§ (2) bekezdésében foglalt összeférhetetlenségi és kizáró ok bekövetkeztével,
* a Ptk. 3:398. § (2) bekezdése szerinti visszahívással

11.3./ A kuratórium biztosítja az alapítványi célok folyamatos megvalósítását, ehhez megteremti a szükséges eszköz és feltételrendszert. Dönt az alapítványhoz érkezett adományok elfogadásáról, illetve, visszautasításáról.

Az alapítvány munkavállalói felett a munkáltatói jogokat a kuratórium gyakorolja.

11.4./ A Kuratóriumot évente legalább egyszer össze kell hívni írásban, igazolható módon. Írásbeli igazolható módon történő kézbesítésnek minősül: pl. ajánlott vagy tértivevényes küldeményként, továbbá a tagnak az elektronikus levelezési címére történő kézbesítés azzal, hogy a kézbesítés visszaigazolásra kerüljön (elektronikus tértivevény).

11.5./ A kuratórium feladata ellátása során határozatait nyilvános ülés tartásával hozza meg. Az ülést a kuratórium elnöke hívja össze meghívóval. A meghívónak tartalmaznia kell az alapítvány nevét és székhelyét, továbbá a kuratóriumi ülés helyét, időpontját és a napirendi pontokat. A meghívót a kuratóriumi tagoknak igazolt módon és olyan időben kell megküldeni, hogy a meghívó kézhezvétele és a kuratóriumi ülés időpontja között legalább 8 nap elteljen.

11.6./ A kuratórium akkor határozatképes, ha azon legalább két tag jelen van. Határozatát – ha az alapító okirat másként nem rendelkezik – mindhárom tag jelenléte esetén egyszerű szótöbbséggel, míg két tag esetén egyhangúlag hozza.

A határozat meghozatalakor nem szavazhat az,

*a)* akit a határozat kötelezettség vagy felelősség alól mentesít vagy a jogi személy terhére másfajta előnyben részesít;

*b)* akivel a határozat szerint szerződést kell kötni;

*c)* aki ellen a határozat alapján pert kell indítani;

*d)* akinek olyan hozzátartozója érdekelt a döntésben, aki az alapítvány alapítója;

*e)* aki a döntésben érdekelt más szervezettel többségi befolyáson alapuló kapcsolatban áll; vagy

*f)* aki egyébként személyesen érdekelt a döntésben.

11.7./ A kuratórium tagjait díjazás nem illeti meg, azonban igazolt készkiadásaik, költségeik megtérítésére igényt tarthatnak.

12. **Összeférhetetlenségi szabályok:**

12.1./ Vezető tisztségviselő az a nagykorú személy lehet, akinek cselekvőképességét a tevékenysége ellátásához szükséges körben nem korlátozták.

 A vezető tisztségviselő ügyvezetési feladatait személyesen köteles ellátni.

Nem lehet vezető tisztségviselő az, akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos következmények alól nem mentesült.

Nem lehet vezető tisztségviselő az, akit e foglalkozástól jogerősen eltiltottak. Akit valamely foglalkozástól jogerős bírói ítélettel eltiltottak, az eltiltás hatálya alatt az ítéletben megjelölt tevékenységet folytató jogi személy vezető tisztségviselője nem lehet.

Nem lehet vezető tisztségviselő, aki közügyektől eltiltó ítélet hatálya alatt áll (Btk. 61.§ (2) bek. i) pont).

Az eltiltást kimondó határozatban megszabott időtartamig nem lehet vezető tisztségviselő az, akit eltiltottak a vezető tisztségviselői tevékenységtől.

12.2./Az alapítvány kedvezményezettje és annak közeli hozzátartozója nem lehet a kuratórium tagja.

Az alapító /alapítói jogok gyakorlója/, illetőleg törvényes képviselője és közeli hozzátartozói nem lehetnek többségben a kuratóriumban.

12.3./ A kuratórium határozathozatalában nem vehet részt az a személy, aki vagy akinek közeli hozzátartozója a határozat alapján kötelezettség vagy felelősség alól mentesül, vagybármilyen más előnyben részesül, illetve a megkötendő jogügyletben egyébként érdekelt.

Az alapító okiratban nem szabályozott kérdésekre a Polgári Törvénykönyvről szóló 2013. évi V. törvény, az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény rendelkezéseit kell megfelelően alkalmazni.

Kérem támogatását Tisztelt Polgármester Úrnak, valamint a Tisztelt Képviselő Testületnek abban, hogy a fentiek alapján engedélyezze részünkre, hogy intézményünk a fentiek alapján Alapítványt hozhasson létre.

Kelt: Tiszavasvári, 2021.

Kornisné Liptay Elza Szociális és Gyermekjóléti Központ

 képviseli: Makkai Jánosné